Introduzzjoni Din l-Għodda ta' Awtoriflessjoni ġiet żviluppata bħala parti mill-proġett tal-Edukazzjoni Inklużiva Bikrija (IECE), immexxi mill-Aġenzija Ewropea għall-Ħtiġijiet Speċjali u l-Edukazzjoni Inklużiva mill-2015 sal-2017 (). L-għan kumplessiv tal-proġett kien li jidentifika, janalizza u sussegwentement jippromwovi l-karatteristiċi ewlenin ta' edukazzjoni inklużiva bikrija ta' kwalità għat-tfal kollha. Għal dan il-għan, inħasset il-ħtieġa ta' għodda li l-professjonisti u l-impjegati kollha jkunu jistgħu jużaw biex jirriflettu fuq l-inklużività tal-ambjent tagħhom, b'fokus fuq l-ambjent soċjali, tat-tagħlim u fiżiku. Din l-għodda hija maħsuba biex tgħin ittejjeb l-inklużività tal-ambjenti. Inklużjoni, Parteċipazzjoni u Ingaġġ Permezz tal-parteċipazzjoni fl-edukazzjoni bikrija tat-tfal, it-tfal kollha jitgħallmu u jiżviluppaw hekk kif jesperjenzaw opportunitajiet stimulanti u diffiċli fl-ambjent soċjali, tat-tagħlim u fiżiku. L-Għodda ta' Awtoriflessjoni tiffoka fuq iż-żieda fil-kapaċità tal-ambjenti tal-edukazzjoni inklużiva bikrija biex tippermetti l-parteċipazzjoni tat-tfal kollha. Hawnhekk, "parteċipazzjoni" tfisser li wieħed jattendi u jkun impenjat b'mod attiv fl-attivitajiet u l-interazzjoni. "Ingaġġ" tfisser li wieħed ikun involut b'mod attiv fl-attivitajiet ta' kuljum tal-ambjent, u dan huwa l-qalba tal-inklużjoni. Dan huwa relatat mill-qrib mat-tagħlim u mal-interazzjoni bejn it-tfal u l-ambjent soċjali u fiżiku. Eżempji ta' ingaġġ huma meta: tfal jilagħbu flimkien b'fokus komuni u jalternaw; il-grupp ta' ħbieb huwa ffukat attivament fuq il-kant mal-għalliem; tifel/tifla mitluf(a) t/jħares lejn ktieb bl-istampi; tfal mitlufin fil-logħob. Eżempju ta' karatteristiċi ambjentali li jippromwovu l-ingaġġ huwa l-għoti ta' spazju li huwa ħieles minn ostakli fiżiċi għall-interazzjoni, jiġifieri l-għamara u t-tagħmir huma adattati għat-tfal kollha. Dawn il-fatturi japplikaw għat-tfal kollha. Karatteristika ta' ambjent tal-edukazzjoni inklużiva bikrija huwa li jittieħdu miżuri universali biex jipprovdu sostenn integrat kull meta dan huwa meħtieġ. Dan jippermetti lit-tfal kollha jipparteċipaw b'mod attiv ma' sħabhom fl-attivitajiet regolari tal-ambjent tagħhom. Din l-Għodda ta' Awtoriflessjoni għandha l-għan li ttejjeb l-inklużività tal-ambjenti. Din hija bbażata fuq perspettiva ta' ekosistema, li fiha l-esperjenzi tat-tfal huma meqjusin bħala funzjoni tal-proċessi prossimali fl-ambjent. Fi ħdan din il-perspettiva, il-professjonisti u l-impjegati jinfluwenzaw b'mod sinifikanti l-inġaġġ, it-tagħlim u l-iżvilupp tat-tfal. Fl-istess ħin, il-ħbieb f'dak l-ambjent, il-ġenituri u l-familja huma parti mill-ekosistema ta' madwar it-tfal. Dawn, minbarra l-ambjent fiżiku, jinfluwenzaw l-ingaġġ, l-iżvilupp u t-tagħlim tat-tfal. L-Iżvilupp tal-Għodda ta' Awtoriflessjoni L-Għodda ta' Awtoriflessjoni tiffoka fuq il-proċessi prossimali li t-tfal jesperjenzaw fl-ambjent. Din tagħti attenzjoni partikolari lill-fatturi ambjentali li jinfluwenzaw il-parteċipazzjoni ta' kull tifel u tifla. L-Għodda ta' Awtoriflessjoni tikkonsisti minn tmien settijiet ta' mistoqsijiet, li jindirizzaw l-aspetti tal-inklużjoni li ġejjin: Atmosfera ġenerali akkoljenti Ambjent soċjali inklużiv Approċċ iċċentrat fuq it-tfal Ambjent fiżiku tajjeb għat-tfal Materjali għat-tfal kollha Opportunitajiet għall-komunikazzjoni għal kulħadd Ambjent ta' istruzzjoni u tagħlim inklużiv Ambjent tajjeb għall-familja. L-Għodda ta' Awtoriflessjoni kienet imfassla inizjalment bħala għodda ta' osservazzjoni. Din kellha l-għan li tipprovdi stampa kumplessiva klassifikata mill-osservatur tal-inklużività tal-ambjent fl-ambjenti miżjura matul il-proġett tal-IECE, b'fokus fuq il-parteċipazzjoni tat-tfal. L-ispirazzjoni għall-għodda ta' osservazzjoni kienet tibni fuq diversi strumenti stabbiliti sew dwar l-inklużjoni fl-ambjenti tal-edukazzjoni bikrija tat-tfal (jekk jogħġbok irreferi għall-). Kien maħsub li din tipprovdi stampa tal-ambjent mill-perspettiva tal-mistoqsija ewlenija tal-proġett tal-IECE: "Liema huma l-karatteristiċi ewlenin tal-ambjenti tal-edukazzjoni inklużiva bikrija ta' kwalità għat-tfal kollha?" Din intużat matul iż-żjarat fuq il-post fl-ambjenti tal-edukazzjoni inklużiva bikrija fi tmien pajjiżi. Wara l-użu tal-għodda ta' osservazzjoni matul iż-żjarat fuq il-post, it-tim tal-proġett tal-IECE kkonkluda li din tkun utli bħala għodda għall-awtoriflessjoni dwar l-inklużività. L-iżvilupp tal-Għodda ta' Awtoriflessjoni kien jinvolvi proċess ta' validazzjoni fi tliet passi: L-ewwel, panil ta' esperti, li jinkludi 25 espert Ewropew fil-qasam, uża u rrifletta fuq l-għodda ta' osservazzjoni matul iż-żjara finali fuq il-post. L-esperti kienu mitlubin jikklassifikaw il-fattibbiltà ta' kull attribut relatat mal-użu tiegħu bħala għodda ta' awtoriflessjoni. L-esperti kellhom diskussjonijiet fit-tul dwar kif l-għodda ta' osservazzjoni tista' tiġi adattata f'għodda ta' awtoriflessjoni. Il-feedback tagħhom kien inkorporat fil-verżjoni finali. It-tieni pass kien l-użu ta' gruppi ta' fokus biex jivvalidaw l-Għodda ta' Awtoriflessjoni. Dan twettaq minn riċerkaturi u studenti gradwati fi tliet universitajiet Ewropej. Il-parteċipanti kienu mitlubin jagħtu punteġġ lill-għodda ta' osservazzjoni qabel l-intervista tal-grupp ta' fokus, filwaqt li jqisu l-esperjenzi tagħhom tal-inklużjoni, kif ukoll jużaw il-mudell għall-adattament tiegħu f'għodda ta' awtoriflessjoni. Wara l-intervista tal-grupp ta' fokus, twettqet analiżi tal-kontenut li qajjem it-temi l-aktar importanti. It-tielet pass kien li jitwettqu intervisti konjittivi biex jiġi esplorat il-livell sa fejn il-prattikanti, il-mexxija tal-preprimarja, il-ġenituri u l-impjegati akkademiċi fl-edukazzjoni tal-għalliema jikkunsidraw l-Għodda ta' Riflessjoni bħala waħda komprensiva. L-intervisti konjittivi twettqu individwalment, b'mistoqsijiet dwar l-adegwatezza kulturali tal-għodda fil-pajjiż tagħhom u l-utilità tagħha. Wara l-proċess ta' validazzjoni, l-Għodda ta' Awtoriflessjoni ġiet analizzata ulterjorament qabel ma ġiet ippubblikata. Kif Jintużaw il-Mistoqsijiet għall-Awtoriflessjoni Il-mistoqsijiet fl-Għodda ta' Awtoriflessjoni huma mfassla biex jipprovdu stampa tal-inklużività tal-ambjent, u jiffukaw fuq l-aspetti soċjali, ta' tagħlim u fiżiċi tal-ambjent. L-għodda hija maħsuba biex tintuża b'mod flessibbli, skont il-bżonnijiet tal-utenti, l-ambjent jew l-organizzazzjoni. L-ambjenti edukattivi jistgħu jiddeċiedu li jiffukaw fuq l-aspetti kollha jew uħud minnhom u jistgħu jżidu wkoll il-mistoqsijiet tagħhom stess. Bħala tali, din tista' sservi bħala gwida għal titjib mill-istakeholders differenti, b'mod individwali jew bħala grupp: minn professjonisti jew impjegati, minn mexxejja, minn ġenituri u tfal, u fl-edukazzjoni inizjali u l-iżvilupp professjonali kontinwu tal-għalliema. L-Għodda ta' Awtoriflessjoni tista' tintuża għal diversi skopijiet. Dawn jinkludu: li tipprovdi stampa tal-istat ta' inklużività tal-ambjent; li sservi bħala bażi għal diskussjonijiet dwar l-inklużjoni; li tiddeskrivi, tifformula u tipprijoritizza l-oqsma għat-titjib tal-prattika inklużiva. Sabiex tuża l-Għodda ta' Awtoriflessjoni: Ibda billi tifformula l-iskop tal-awtoriflessjoni: X'tixtieq twettaq bl-użu tal-għodda? X'inhu l-għan għall-ambjent? Min se jipparteċipa? Iffamiljarizza ruħek mal-oqsma u l-mistoqsijiet u agħżel l-oqsma li tixtieq tiffoka fuqhom. Iddeċiedi kif se taħdem bil-mistoqsijiet. Aqra u rrifletti fuq kull mistoqsija u ikteb ir-riflessjonijiet tiegħek. Irreġistra kummenti u eżempji ta' sitwazzjonijiet jew attivitajiet li jillustraw u jenfasizzaw ir-riflessjonijiet tiegħek. Fuq il-bażi tar-riflessjonijiet tiegħek, identifika l-bidliet li taħseb jistgħu jtejbu l-inklużjoni fl-ambjent. Stabbilixxi prijoritajiet għall-bidliet – x'se tkun is-sitwazzjoni meta jintlaħqu l-għanijiet? Awtoriflessjoni għall-Ambjent tal-Edukazzjoni Inklużiva Bikrija Atmosfera ġenerali akkoljenti Ambjent soċjali inklużiv Approċċ iċċentrat fuq it-tfal Ambjent fiżiku tajjeb għat-tfal Materjali għat-tfal kollha Opportunitajiet għall-komunikazzjoni għal kulħadd Ambjent ta' istruzzjoni u tagħlim inklużiv Ambjent tajjeb għall-familja Bibljografija Farran, D.C. u Bilbrey, C., 2004. Narrative Record [Rekord Narrattiv]. Strument mhux ippubblikat disponibbli minn D.C. Farran, Peabody Research Institute, Vanderbilt University, Nashville, Tennessee Granlund, M. u Olsson, C., 1998. 'Your experience of interaction with the child' [L-esperjenza tiegħek tal-interazzjoni mat-tfal], f' M. Granlund u C. Olsson (eds.), Familjen och habiliteringen. Stockholm: Ala Granlund, M. u Olsson, C., 1998. 'Other children's interaction with the child' [L-interazzjoni ta' tfal oħra mat-tifel/tifla tiegħek], f' M. Granlund and C. Olsson (eds.), Familjen och habiliteringen. Stockholm: Ala Harms, T., Clifford, R.M. u Cryer, D., 1998. Early Childhood Environment Rating Scale [Skala ta' Klassifikazzjoni tal-Ambjent tal-Edukazzjoni Bikrija]. New York: Teachers College Press King, G., Rigby, P., Batorowicz, B., McMain-Klein, M., Petrenchik, T., Thompson, L. u Gibson, M., 2014. 'Development of a direct observation Measure of Environmental Qualities of Activity Settings' [Żvilupp ta' Miżura ta' osservazzjoni diretta tal-Kwalitajiet Ambjentali tal-Ambjenti ta' Attività] Developmental Medicine & Child Neurology, 56 (8), 763–769 McWilliam, R. A., 1991. Children's Engagement Questionnaire [Kwestjonarju dwar l-Ingaġġ tat-Tfal]. Chapel Hill, North Carolina: Frank Porter Graham Child Development Center, University of North Carolina at Chapel Hill Pianta, R. C., 2015. Classroom Assessment Scoring System® (CLASS) [Sistema ta' Punteġġi għall-Assessjar tal-Klassi (CLASS)]. Charlottesville, Virginia: Center for Advanced Study of Teaching and Learning. (Aċċessat l-aħħar f'April 2017) Soukakou, E.P., 2012. 'Measuring Quality in Inclusive Preschool Classrooms: Development and Validation of the Inclusive Classroom Profile (ICP)' [Kejl tal-Kwalità fil-Klassijiet tal-Preprimarja Inklużiva: Żvilupp u Validazzjoni tal-Profil Inklużiv tal-Klassi (ICP)] Early Childhood Research Quarterly, 27 (3), 478–488 Sylva, K., Siraj-Blatchford, I. u Taggart, B., 2010. ECERS-E: The Early Childhood Environment Rating Scale Curricular Extension to ECERS-R [ECERS-E: L-Estensjoni tal-Kurrikulu tal-Iskala tal-Klassifikazzjoni tal-Ambjent tal-Edukazzjoni Bikrija għall-ECERS-R]. Stoke-on-Trent: Trentham Books